Sarkozy: VaMugabe Ngavabviswe neChisimba Pachigaro
E-U inoti kubvisa VaMugabe pachigaro ndizvo chete zvinoita kuti vanhu vemuZimbabwe vawane hupenyu hwakanaka.
Nyika dziri muEuropean Union dzinoti mutungamiri weZimbabwe, VaRobert Mugabe, vanofanirwa kubviswa pachigaro, kuitira kuti vanhu vemuZimbabwe vawane hupenyu hwakanaka. Sachigaro veEuropean Union, uye vari mutungamiri weFrance, VaNicholas Sarkozy, vati hapachina nguva yekuti VaMugabe vapihwe mukana wekuiita nhaurirano neMDC, sezvo nhaurirano idzi pasina zvadziri kuburitsa nepamusana paVaMugabe vari kuramba vakaomesa musoro. Vachitaura mashoko avo vari muParis kuFrance kuchikwata chevanyarikani kana kuti The Elders chiri kuedza kutsvaga nzira dzekupedza zviri kunetsa muZimbabwe, VaSarkozy vati yasvika nguva yekuti VaMugabe vabve pachigaro, kana kuti vabviswe pachigaro zvechisimba. Chikwata che The Elders chine vanyarikanai vanosanganisira vaimbove munyori mukuru muUnited Nations, VaKofi Annan, vaimbove mutungamiri weAmerica, VaJimmy Carter, pamwe nemudzimai wevaimbove mutungamiri weSouth Africa, VaNelson Mandela, Mai Graca Machel. Vatatu ava vakarambidzwa kupinda muZimbabwe nehurumende yaVaMugabe mwedzi wapera. VaSarkozy vati vanhu vemuZimbabwe vane kodzero yekuva nerusununguko, kutaura zvavanoda, uye kuchengetedzwa nemitemo yenyika. VaGlen Mpani, avo vanoongorora nyaya dzezve matongerwo enyika, vaudza Jonga Kandemiiri weStudio 7 kuti kurudziro yeE-U iyi haina zvikuru zvainoita mukubvisa VaMugabe pachigaro. Mashoko aVaSarkozy atsinhirwawo naArchbishop John Sentamu, vanova Anglicanarchbishop of York. VaSentamu vati pasi rose rinofanirwa kubatana kuitira kuti hurumende yaVaMugabe ibviswe pamasimba ekutonga. Vatiwo zviri kuitika muZimbabwe zvakafanana nezvakaitika muUganda, apo nyika iyi yaitongwa namuchakabvu Idi Amin. VaSentamu vati dzihurumende dzemuAfrica, dzinofanirwa kuita zvivindi sezvakaitwa nevaimbove mutungamiri weTanzania, VaJulius Nyerere, avo vakabatsira mukubviswa kwaVaAmin, mushure mekunge VaNyerere vaona kuti mumwe wavo akanga ava kutonga nedemo. Vatiwo kutaurirana kuripo pakati paVaMugabe nemutungamiri weMDC, VaMorgan Tsvangirai, kwasvika kwamvura yacheka makumbo, sezvo VaMugabe vari kuramba kugaovana masimba zvechokwadi naVaTsvangirai. Vatiwo yasvika nguva yekuti VaMugabe vaendeswe kudare reInternational Criminal Court, kuHague, kuitira kuti vanotongwe nemhosva dzekutyora kodzero dzevanhu. Mashoko aVaSentamu anoteverawo mashoko aArchbishop Desmond Tutu vekuSouth Africa, avo vakatiwo VaMugabe vanofanirwa kumiswa pamberi pedare reInternational Criminal Court. Zvichakadaro, nyika dzemuEuropean Union dzasangana kuBrussels kuti dzizeye nyaya yekutemera zvimwe zvirango kuhurumende yaVaMugabe, pamwe nemadzishwira avo.